Amiriah Sicilia itu apa sih? Jelaskan dalam bahasa melayu ya

Amiriah Sicilia (, ) merupakan sebuah kerajaan amiriah Islam yang terletak di pulau Sicilia yang mana wujud pada tahun 831 sehingga 1072. Ibu kotanya adalah Palermo.

Muslim mula menyerang pulau ini pada tahun 652, dan merampas kawalan seluruh pulau daripada empayar Byzantium dalam satu siri-siri konflik yang panjang bermula pada tahun 827 sehingga 902. Sebuah budaya Arab-Byzantine dibangunkan, menghasilkan satu negara pelbagai agama dan bahasa. Emiriah ini kemudian ditakluk oleh tentera upahan Norman Kristian di bawah Ruggero I dari Sicilia, yang mengasaskan Kaunti Sicilia pada tahun 1071.

Muslim Sicilia kekal menjadi warganegara pelbagai etnik dan rakyat kepada Kerajaan Beraja Sicilia, sehingga mereka yang belum menukar agama Kristian diusir keluar pada tahun 1240-an. Sehingga akhir kurun ke-12, dan mungkin sehingga akhir tahun 1220-an, Muslim merupakan penduduk majoriti di Sicily Pengaruh mereka masih kekal dalam beberapa unsur dalam bahasa Sikiliyah, selain nama keluarga dan lokasi.

Penyerangan pertama ke atas Sicilia

Pada tahun 535, Maharaja Justinianus I mengembalikan Sicily kepada empayar Byzantium yang kini diperintah secara ekslusif daripada Kustantiniyah. Apabila kuasa Byzantium mula lemah di bahagian Barat, Sicilia telah diserang oleh tentera Arab semasa pemerintahan Khalifah Uthman bin Affan pada tahun 652. Bagaimanapun, serangan pertama ini hanya sementara apabila ia kemudian ditinggalkan. Menjelang akhir abad ke-7, dengan penaklukkan Umayyah ke atas Afrika Utara, Arab telah menawan kota pelabuhan yang berhampiran Carthage, membolehkan orang-orang Arab untuk membina limbungan kapal dan pangkalan tetap bagi melancarkan serangan yang lebih hebat.

Sekitar tahun 700, pulau Pantelleria telah ditawan oleh Arab, dan hanya perpecahan dalam kalangan orang Arab yang menghalang serangan ke atas Sicily. Sebaliknya, perjanjian-perjanjian perdagangan telah diatur dengan Byzantine, dan para pedagang Arab telah dibenarkan berniaga barangan di pelabuhan-pelabuhan Sicily. Serangan dari armada-armada Muslim berlaku pada tahun 703, 728, 729, 730, 731, 733 dan 734,dengan dua serangan terakhir menerima tentangan hebat daripada Byzantine.

Ekspedisi penaklukan pertama telah dilancarkan pada tahun 740, tahun di mana putera Muslim bernama [Habib]], telah mengambil bahagian dalam serangan pada tahun 728, berjaya menawan Siracusa. Meskipun bersedia untuk menakluk seluruh pulau, mereka terpaksa kembali ke [Tunisia]] di sebabkan pemberontakkan oleh orang Barbar. Serangan kedua pada tahun 752 bertujuan untuk menjarah bandar yang sama.

Pemberontakan Euphemius dan penaklukan Islam secara beransur-ansur di pulau

Pada tahun 826, Euphemius, komander armada Byzantine di Sicily, telah memaksa seorang biarawati untuk mengahwini beliau. Maharaja Michael II menghidu khabar angin ini dan mengarahkan Jeneral Constantine untuk menghentikan perkahwinan ini dan memotong hidung Euphemius. Euphemius menentang, membunuh Constantine dan kemudian menawan Syracuse. Beliau kemudian dikalahkan dan melarikan diri ke Afrika Utara. Beliau menawarkan pemerintahan Sicily kepada Ziyadat Allah Emir Tunisia dari dinasti Aghlabid sebagai balasan untuk tempat tinggal dan keselamatan; satu pasukan tentera Arab kemudian dihantar untuk memberi bantuan.

Pihak Arab kemudian bersetuju untuk menakluk Sicily, berjanji akan menyerahkannya kepada Euphemius sebagai pertukaran untuk ufti tahunan, dan memberi kepercayaan kempen penaklukan ini kepada seorang kadi yang berumur 70 tahun, Asad ibn al-Furat. Pasukan Muslim seramai 10,000 infantri, 700 kavalri dan 100 kapal, dan diperkuat dengan kapal-kapal daripada Euphemius, berjaya mendarat di Mazara del Vallo. Pertempuran pertama menentang tentera yang setia kepada Byzantine berlaku pada 15 Julai, 827, berdekatan Mazara, menghasilkan kemenangan kepada Aghlabid.

Asad kemudian menawan pantai di bahagian selatan pulau serta mengepung Siracusa. Selepas setahun dikepung, dan cubaan dahagi, tentera beliau berjaya mengalahkan satu pasukan besar tentera yang dihantar dari Palermo, dengan bantuan daripada armada Venice yang diketuai oleh Doge Giustiniano Participazio. Tetapi apabila wabak membunuh ramai tentera Muslim, termasuk Asad sendiri, Muslim berundur ke istana kota Mineo. Mereka kemudian membuat serangan tetapi gagal menawan Castrogiovanni (kini Enna, di mana Euphemius meninggal dunia) dan berundur kembali ke Mazara.

Pada tahun 830, mereka menerima tentera tambahan seramai 30,000 daripada Ifriqiya dan Andalusia. Muslim Iberia berjaya mengalahkan komander Byzantine, Teodotus pada bulan Julai–Ogos pada tahun itu, tetapi wabak sekali memaksa mereka kembali ke Mazara dan kemudian ke Ifriqiya. Unit-unit Ifriqiya dihantar untuk mengepung Palermo dan berjaya menawannya pada bulan September 831 setelah setahun dikepung. Palermo menjadi ibu kota Muslim di Sicily, dinamakan semula sebagai al-Madinah ("Kota").

Penaklukan ini melihat hubungan pasang-surut; dengan tentangan dan pergolakkan dalaman, ia mengambil masa lebih sekurun untuk Sicily Byzantine ditakluk sepenuhnya. Syracuse berjaya memberi tentangan buat beberapa ketika tetapi berjaya ditawan pada tahun 878, Taormina jatuh pada tahun 902, dan kota Byzantine terakhir berjaya ditawan pada tahun 965.